Wir, nachbenempten Peter von Wingarten, burgˀ zuͤ Bern und jetz vogt zuͤ Schenckenberg, ✳ und Cuͦnrat Arnolt, schulth̄s zü Brugg, ✳ bekennen und tuͤnd kuntt mengklichem
mitt disem brieff, als dann etwas zweyung zwùschent den erwirdigen, geistlichen fröwen, aͤptisssin und conventt zü Kùngsfeldn̄, unsern gnädigen, lieben fröwen, ✳ einˀ, ✳ und
der andern sit Uͦlrichen Leͣner, ✳ Fridlin Mùsler, Hans Stillin, Cuͦnratn̄ Birckinger und Fridlin Haberschër, den ferren von Stilli, ✳ gewesn̄ ist, von wegen den vischentzen daselbs
zü Stilli. ✳ darumb dan̄ si, die jetzgenemptn̄ ferren, ✳ vormaln mitt den Eͣbin von Kilchdorff ouch langzitt in spaͤnn gewesn̄ sind, ✳ do jettwedrˀ teil ✳ und sunder die ferren meintē,
dieselb vischentze gehorte inen und in ir vischentze daselbs, ✳ die si ir herschafft vˀzinsen und vˀdienen muͤsten ꝫcꝭ. und abˀ die Eͣbi meinten, dieselb vischentze gehoͤrte zuͦ dem
guͤte zuͦ Froͤidnow, so von Hansen Freydinger, selign̄, an si komēn wer, ✳ dan̄ derselb Freydingˀ, selg, ✳ hette von dem Buͦsinger, selign̄, das guͦt zuͤ Froͤwdnow gelegn̄, namlich
burg, bomgartn̄, ✳ garten, acker, matten, ✳ holtz, veld, wun̄ und weid, ✳ wasser, vischentzen, enhalb und diszhalb der Aren, mitt aller zuͦgehòrde gekoufft und wer im ouch das also
gevertiget ✳ nach in̄halt der briefen, so den selbn̄ Eͣbin mitt dem selbn̄ jetzgen̄ guͦte vom Freydingˀ, selgn̄, in und zuͦ irn handen gebn̄ und worden sind, ✳ dasselb gemeldet guͦt zuͦ
Froͤwdnow mitt der vischentzen und aller zuͦgehörd, als obstat, wie das vom Buͦsinger an Freydingˀ, selgn̄, und vom Freydingˀ an die Eͣbin kom̄en ist. ✳ die obgen̄ unser gnädig
fröwen, aͤptissin und convent zü Kùngsfeldn̄, ✳ an sich von den gen̄ Eͣbin erkoufft un̄ dieselbn̄ Eͣbi inen das also fùr sich, ir erbn̄ und nachkom̄en vˀkoufft und inē damitt die obgemeltn̄ briefe darub̄, so inē, als ob stat, vom Freydingˀ, selgn̄, wordn̄ sind ✳ mittsampt dem obgemeltn̄ guͦte ùber und zuͦ irn hand₎ gebn̄ und inē das also zuͦ Fröwdnow under
der eschen ingericht gevertiget habent ✳ alles nach lut des vertgungbriefs, darumb vom gericht daselbs besigelt gebn̄. also das si, dieselbn̄ jetzgen̄ unser gnaͤdig frowen und
ir nachkom̄en zuͦ Kùngsfeldn̄ nuͦn hinfùr mitt demselbn̄ dickgen̄ guͦte ✳ tuͦn, ✳ lassen und werben sollent und mögent als mitt dem iren an mengklichs irren und sumen, das
si ouch also meinent zetuͦnd ꝫcꝭ. und mitt vil ergangnen worten beider teiln, ✳ witer zemeldn̄ nitt notdurfftig, ✳ solicher ir zweyung, die langzit mitt den obgenantn̄ Eͣbin un̄
jetz unsern gnädigen frowen, obgenantē, dahar gewesn̄ und also hierzuͦ kom̄en ist, ✳ hand si beid teil uns, obgemeltn̄ Petern von Wingarten und Cuͦnratn̄ Arnolt ,✳ in der
frùntschafft si darumb ze vˀeinen und ze entscheiden getrùwt, ✳ die sach uffgebn̄ und daby ✳ namlich unser gnädig fröwen, obgenantn̄, durch den ersamē, wisen Uͦlrich am
Buͤl, jetz irn hoffmeistˀ, fùr sich und ir nachkom̄en ✳ und die egenantn̄ ferren durch sich selbs, ✳ ouch fùr sich, ir erbn̄ und nachkom̄en bi guͦten trùwen gelopt und vˀsprochen
unsern spruch, so wir darub̄ tuͦn werden und tuͦnd, ✳ redlich zehalten und dem nachzekomend ✳ und dawidˀ niemˀ zeredend, zewerbēt noch zetuͦnd ineynich wise. und
wand aber die vorgen̄ ferren das var zuͦ Stilli von den dickgen̄ unsern gnädigen fröwen zü Kùngsfeldn̄ umb ein jerlichen zins, mittnam̄en vierzechen pfuntt hl̄lr,
uff jegklich fronvasten vierdhalb pfuntt davon zegebent, zuͦ eim erblechen empfangen habent nach innhalt der spruchbriefen, darub̄ gemacht und gebn̄, ✳ darumb und
uff ist unser spruch und entscheidung zwischent inen also des ersten, das die vilgenempten unser gnädig frowen, aͤptissin und conventt zü Kùngsfeldn̄, ✳ das vorgemeldet guͦt zuͦ Froͤidnow mitt aller zuͦgehoͤrd vischentzē und anderm, wie si das von den Eͣbinen erkoufft hand, ✳ denselbn̄ obgenantn̄ ferren, irn erbn̄ und nachkom̄en ✳ zuͦ dem egen̄ var zuͦ Stilli, ✳ ouch ze einem rechten erblëchen vˀlyhen und die ferren das also von inen empfachen und das nuͦn hinfùr mittsampt dem var als
ir erblechen bruchen̄, nùtzen, niessen und sollent die ferren, ir erben und nachkom̄en den egen̄ unsern gnädigen fröwen, irm gotzhus und nachkom̄en zü Kùngsfelden davō
jeͣrlich zwei pfuntt haller ✳ zuͦ und mitt den obgeschribnē vierzechen pfunden vom var, uff jegklich fronvast zechen schilling und mitt den vierdhalb pfunden̄ geben un̄ zinsen.
item und gat vor ab dem vilgemeltn̄ guͦte ein mùtt kernē dem schadenmùller gen Baden. itm̄ ein schilling pfennīg gen Seckingen, ✳ so denn die stùr in das ampt. ✳ das
alles sönd die ferren jerlich ouch davon an die end, als jetz stat, usrichten und vˀzinsen und die gen̄ unser gnaͤdig frowen nùtzit beruͤren. ✳ und ob sich erfùnd das eynicherley
zinsen ùber das, so obstat, ✳ darab gieng, ✳ den odˀ dieselbn̄ zinsz söllent unser gnädig fröwen, obgen̄, ✳ ufrichten und abtragen ✳ und sollent also damitt das egen̄ var zü Stilli
und das obgenantt guͦt zuͦ Froͤidnow mitt aller zuͦgehoͤrd, vischentzen und andˀm, nùtzit usgenom̄en, wie das die vorgen̄ unser gnädig fröwen von den Eͣbinen erkoufft
hand, ✳ mitt und hinder einandˀn hafft gebundn̄, eins sin und zesamen gehoͤren und die ferren das unvˀscheidenlich nuͦn hinfùr, wenn si odˀ ir erben das nitt mer behaben, sundˀ uffgebn̄ wellent, eins än das ander nitt, ✳ sunder mitteinandˀn und in guͦten, gewonlichn̄ bùw und eren uffgeben ungevarlich. und die genemptn̄ unser
gnaͤdig fröwen und ir nachkom̄en zü Kùngsfeldn̄ sönd ouch inen, den ferren, irn erbn̄ und nachkom̄en solicher vˀlychung des obegdachten guͦtz mitt den gedingen, so vor
stand, rechte weren ✳ und inen des guͦt, redlich, werschafft allenthalbn̄ und allweg zetuͦnd vˀbund₎ sin, ✳ und sönd ouch hiemitt beid teil die vilgenantn̄ unser gnaͤdig fröwen
und die ferren umb solich ir obgemeldet zweyung gantz gericht und vˀschlicht sin und die halten, inmasz und fùr als vor stat, ✳ alles luter, än boͤsfùnd, arglist und
geverd. und des zewarem und vestē urkùnd habent wir, obgen̄ Peter von Wingarten und Cuͦnrat Arnolt, unsere insigel, doch uns und unsern erben änschaden,
offenlich gehenckt an diser briefen zwen, ✳ die von worten gelich lutent und geben sind uff samstag nechst nach dem heiligen ostertag, nach der gebùrt Cristi
do man zalt vierzechenhundertsechszig und sechs jare. ✳